A Bizottság 2303/82/EGK rendelete

(1982. augusztus 18.)

az első feldolgozási szakaszban lévő egyes acéltermékek behozatalára vonatkozó visszamenőleges közösségi felügyelet bevezetéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az import közös szabályairól szóló, 1982. február 5-i 288/82/EGK tanácsi rendeletre és különösen annak 10. és 14. cikkére [1],

tekintettel az állami kereskedelmű országokból történő behozatal közös szabályairól szóló, 1982. június 30-i 1765/82/EGK tanácsi rendeletre és különösen annak 10. cikkére [2],

a fent említett rendeletek 5. cikkében meghatározott bizottságban lezajlott konzultációkat követően,

mivel a harmadik országokból származó, a Közös Vámtarifa ex C 73.10 alszáma alá tartozó különböző rúdfajták közösségi importja az 1980. évi 41950 tonnáról 1981-re 43800 tonnára emelkedett. A Belgiumba, Franciaországba, a Németországi Szövetségi Köztársaságba és Olaszországba irányuló behozatal 1982 első négy hónapjában elérte a 21141 tonnát. 1981-ben e harmadik országokból származó termékek importjának piaci részesedése a Németországi Szövetségi Köztársaságban, amely e termékek legnagyobb közösségi piaca, 18,3 %-ot tett ki;

mivel a harmadik országokból származó, a Közös Vámtarifa ex 73.14 alszáma alá tartozó különböző vas- vagy acélhuzalok Belgiumba, Franciaországba, a Németországi Szövetségi Köztársaságba és Olaszországba irányuló behozatala 1982 első négy hónapjában 26352 tonnára emelkedett az 1981-es 64994 tonna éves importhoz képest. 1982-re e harmadik országokból származó termékek importjának piaci részesedése Németországi Szövetségi Köztársaságban, amely e termékek legnagyobb közösségi piaca, az 1981-es 15,4 %-ról 17,6 %-ra emelkedett. Ugyanezen időszakban a hasonló termékeknek a Németországi Szövetségi Köztársaságban előállított mennyisége 253887 tonnáról 66415 tonnára esett vissza;

mivel a harmadik országokból származó, a Közös Vámtarifa ex C 73.18 alszáma alá tartozó különböző menetes vagy menettel ellátható csövek közösségi importja az 1977. évi 140771 tonnáról 1980-ra 202136 tonnára emelkedett. A Belgiumba, Franciaországba, a Németországi Szövetségi Köztársaságba és Olaszországba irányuló behozatal 1982 első négy hónapjában 59740 tonnára emelkedett az 1981-es 111228 tonna éves importhoz képest. Ezen import piaci részesedése Belgiumban, Franciaországban, a Németországi Szövetségi Köztársaságban és Hollandiában az 1979-es 22,1 %-ról 1981-ben 23,8 %-ra emelkedett. Ugyanezen időszakban a hasonló termékek Közösségben előállított mennyisége 1357860 tonnáról 1025496 tonnára csökkent;

mivel a harmadik országokból származó, a Közös Vámtarifa ex C 73.18 alszáma alá tartozó különböző négyzet vagy téglalap alakú keresztmetszettel rendelkező csövek közösségi importja az 1977. évi 53612 tonnáról 1980-ra 128646 tonnára emelkedett. Ugyanezen időszakban a hasonló termékek közösségbeli felhasználása viszonylag állandó volt. 1980-ra e harmadik országokból származó termékek importjának piaci részesedése Belgiumban, Franciaországban, a Németországi Szövetségi Köztársaságban és Hollandiában az 1978-as 10 %-ról 1980-ra 13,1 %-ra emelkedett. A hasonló termékek Közösségben előállított mennyisége 1979. évi 1644960 tonnáról 1981-re 1552704 tonnára csökkent;

mivel a harmadik országokból származó, a Közös Vámtarifa ex B 73.31 alszáma alá tartozó különböző szögek, széles fejű, rövid szögek, ácskapcsok és hasonló rögzítő elemek közösségi importja az 1977. évi 25383 tonnáról 1980-ra 53555 tonnára emelkedett. E termékek importjának piaci részesedése a Németországi Szövetségi Köztársaságban az 1977-es 40,3 %-ról 1981-re 51,5 %-ra, Franciaországban az 1977-es 2,7 %-ról 1982 első negyedévére 19,2 %-ra, Belgiumban az 1981-es 13,1 %-ról 1982 első negyedévére 16,5 %-ra emelkedett. Az említett három tagállam gyártói által a hasonló termékek hazai piacon értékesített mennyisége az 1977. évi 84624 tonnáról 1981-re 68322 tonnára csökkent;

mivel a harmadik országokból származó, a Közös Vámtarifa ex B V c) 73.15 alszáma alá tartozó különböző rúdfajták és szögvasak közösségi importja az 1977. évi 36374 tonnáról 1980-ra 65014 tonnára emelkedett. E termékek importjának piaci részesedése a Németországi Szövetségi Köztársaságban az 1980-as 18,3 %-ról 1981-re 20,2 %-ra emelkedett, Franciaországban pedig 20 %-on viszonylag állandó maradt. A hasonló termékek előállított mennyisége Franciaországban az 1980. évi 92220 tonnáról 1981-re 67537 tonnára csökkent;

mivel e körülmények között a fent említett termékek importja e termékek közösségi gyártóinak való károkozással fenyeget, ezért a Közösségnek az az érdeke, hogy e termékek tekintetében közösségi felügyeleti rendszert vezessen be,

ELFOGADTA EZT A RENDELETET:

1. cikk

Az alább felsorolt termékek közösségi importját visszamenőleges közösségi felügyelet alá kell vonni:

KVT-szám | NIMEXE-kód | Árumegnevezés |

73.10 C | 73.10-30 | Rúd (ideértve a huzalalapanyagokat) legfeljebb hidegen alakítva vagy hidegen húzva |

A ex III 73.11 | 73.11-31 | Szögvas, idomvas és szelvény, legfeljebb hidegen alakítva vagy hidegen húzva, újrahengerlésre szánt tekercsekből, szélesacélból, szalagból vagy lemezből |

ex 73.14 | 73.14-21, 41 | Vas- vagy acélhuzal, kivéve az elektromosan szigetelteket, kevesebb mint 0,25 tömegszázalék széntartalommal, és legalább 0,8 mm maximális keresztmetszettel, nem bevonva vagy cinkkel bevonva (elektrolitikus eljárással is) |

ex C 73.18 | 73.18-62, 64, 82 | Menetes vagy menettel ellátható cső (gázcső), hegesztve, és más hegesztett csövek, kör alakú keresztmetszettel, legfeljebb 168,3 mm átmérővel |

ex C 73.18 | 73.18-86, 88 | Varratmentes vagy hegesztett csövek, négyzet vagy téglalap alakú keresztmetszettel |

ex B 73.31 | 73.31-96 | Más szög, széles fejű, rövid szög, ácskapocs és hasonló rögzítő elemek, huzalból hidegen sajtolva |

B V ex c) 73.15 | 73.73-53, 59 | Rúd (ideértve a huzalalapanyagokat), szögvas, idomvas és szelvény, legfeljebb hidegen alakítva vagy hidegen húzva, rozsdamentes vagy hőálló és más |

2. cikk

A tagállamok minden egyes hónap vonatkozásában közlik a Bizottsággal az adott hónapban importált mennyiséget és a CIF-árak alapján kiszámított importértéket NIMEXE-kód és származási ország szerinti lebontásban az érintett hónapot követő második hónap 10. napjáig.

3. cikk

A 288/82/EGK rendelet II. melléklete meghatározza az 1. cikkben felsorolt termékek KVT-számát és NIMEXE-kódját, (+) jelet alkalmazva az "EUR" feliratú oszlopban.

4. cikk

Ez a rendelet 1982. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1982. augusztus 18-án.

a Bizottság részéről

Étienne Davignon

alelnök

[1] HL L 35., 1982. 2.9., 1. o.

[2] HL L 195., 1982. 7.5., 1. o.

--------------------------------------------------